Katrín Jakobsdóttir forsætisráðherra segir að nýta eigi innlenda orku til að bæta lífskjör þjóðarinnar og draga þurfi línu í sandinn þegar rætt er um stórfelldan útflutning orku. Hún segir að taka þurfi höndum saman og byggja fleiri íbúðir en hætta að rífast og leita að sökudólgi.
Já, komiði sæl. Ég vona að þið heyrið í mér héðan að heiman. Staðan á mér er sú að yngsti drengurinn minn greindist með covid 1. febrúar og síðan þá hafa allir sambýlismenn mínir greinst og svo kom að því í gærkvöldi að ég fékk niðurstöðu úr PCR prófi og greindist.
Þetta sagði Katrín Jakobsdóttir forsætisráðherra og formaður VG í upphafi flokksráðsfundar VG í morgun og þess má geta að Guðmundur Ingi Guðbrandsson varaformaður flokksins er einnig með covid og því heldur ekki á fundarstað. Og faraldurinn var fyrsta umfjöllunarefni hennar því nú þegar sæi fyrir endann á faraldrinum þyrfti að taka utan um viðkvæma hópa og þá sem orðið hafa fyrir skakkaföllum vegna faraldursins. Einnig nefndi hún framhaldsskólanema sem farið hefðu á mis við félagslega þáttinn í menntaskólalífinu, en hann væri mikilvægur liður í því að verða manneskja. Þá væri endurskoðun örorkulífeyriskerfisins framundan sem eigi að verða mikil bót og áfram verði unnið í geðheilbrigðismálum. Katrín lagði áherslu á að ríkissjóður eigi von á ríkulegum arðgreiðslum frá bönkunum sem nýta eigi meðal annars til félagslegrar uppbyggingar og hún kallaði eftir því að arðbær fyrirtæki legðu sinn réttláta skerf inn tíl uppbygginguna eftir faraldurinn. Verðbólgan væri vissulega áhyggjuefni, en benti, eins og fjármálaráðherra hefur einnig gert, á að vextir nú væru þeir söömu fyrir fyrir faraldur og væru lágir í sögulegu samhengi. Forsætisráðherra lagði áherslu á húsnæðismálin í ræðu sinni. Sjaldan hafi verið byggt meira en undanfarin tvö ár og sífellt fleiri hafi verið að kaupa í fyrsta sinn, þá hafi um þriðjungur þess húsnæðis sem byggt hafi verið komið til vegna aðgerða stjórnvalda. Með nýju innviðaráðuneyti séu sóknarfæri í þessum efnum, en töluvert vanti upp á að uppfylla húsnæðisþörf. Byggja þurfi meira.
Og það verkefni er allt of mikilvægt til að eyða tímanum í að leita að sökudólgi eða eitthvert rifrildi um það. Við eigum bara að taka höndum saman og ganga í þetta verk. Ég var í þessari viku að setja af stað framhalds átakshóp í húsnæðismálum og við höfum þar endurnýjað samstarf sem er milli ríkis, sveitarfélaga, heildarsamtaka á vinnumarkaði og atvinnurekenda. Markmiðið er að leggja mat á stöðun og leggja fram tillögur að frekari umbótum.
Hvað orkuskipti varðar sagði Katrín frumskylduna vera við íslenskan almenning í nútíð og framtíð. Ná þurfi orkuskiptum í öllum geirum og fá þurfi raunhæft mat á orkuþörf, vinna við slíkt sé í gangi í gangi í umhverfis-, okru- og loftslagsráðuneytinu. Í framhaldinu þurfi að marka pólitíska stefnu.
En við eigum að tryggja það að okkar orka nýtist fyrst og fremst til að bæta lífskjör okkar. Það er okkar frumskylda. Þannig að þegar rætt er um stórfelldan útflutning á innlendri orku til erlendra aðila þá tel ég að við þurfum að draga línu í sandinn og marka þessa skýru forgangsröðun í okkar pólitík.

Forsætisráðherra segir að draga þurfi línu í sandinn þegar rætt sé um stórfelldan orkuútflutning því nýta eigi orkuna til að bæta lífskjör þjóðarinnar nú og í framtíð. Katrín ávarpaði flokksráð VG að heiman þar sem hún er með covid.